b'\n_START_ARTICLE_\nAntigua ja Barbuda\n_START_SECTION_\nNimi\n_START_PARAGRAPH_\nRiigi nimi "Antigua ja Barbuda" tuletub hispaania keelest ja koosneb kahest osast, mis osutuvad riigi kahele suurimale saarele. S\xc3\xb5na "antiguo" t\xc3\xa4hendab antiikset ja selle pani suurimale saarele nimeks Christoph Kolumbus Sevilla katedraalis asuva neitsi Maarja (Santa Maria la Antigua) ikooni j\xc3\xa4rgi. S\xc3\xb5na "barbuda" (\'habetunud\') iseloomustas kas vanu viigipuid v\xc3\xb5i habetunud kohalikke elanikke.\n_START_SECTION_\nAsend\n_START_PARAGRAPH_\nAntigua ja Barbuda asub V\xc3\xa4ikestes Antillides Tuulealuste ja Tuulepealsete saarte piiril. Riigist l\xc3\xb5unasse j\xc3\xa4\xc3\xa4b Prantsusmaale kuuluv Guadeloupe (alasid eraldab Guadeloupe\'i v\xc3\xa4in), edelasse j\xc3\xa4\xc3\xa4b Suurbritanniale kuuluv Montserrat, l\xc3\xa4\xc3\xa4nde j\xc3\xa4\xc3\xa4b Saint Kitts ja Nevis ning loodesse Prantsusmaale kuuluv Saint-Barthelemy. Riigist idas on Atlandi ookean ja l\xc3\xa4\xc3\xa4nes Kariibi meri._NEWLINE_Riigi rannajoone kogupikkus on 153 kilomeetrit. Maismaa pikimad vahemaad asuvad Antigua saarel, kust p\xc3\xb5hjast l\xc3\xb5unasse on 22,4 kilomeetrit ja idast l\xc3\xa4\xc3\xa4nde 14,4 kilomeetrit.\n_START_SECTION_\nLoodus\n_START_PARAGRAPH_\nRiik koosneb kahest suuremast asustatud saarest (Antigua l\xc3\xb5una pool ja Barbuda p\xc3\xb5hja pool) ning hulgast v\xc3\xa4ikestest asustamata saartest, millest Redonda asub suhteliselt eraldi, Antiguast 40 kilomeetrit l\xc3\xa4\xc3\xa4needelas, m\xc3\xa4rksa l\xc3\xa4hemal Nevisele ja Montserrat\'le, mille vahel ta asub. Riigi suurim saar on Antigua, pindalaga 280\xc2\xa0km\xc2\xb2. Barbuda pindala on 161\xc2\xa0km\xc2\xb2 ja Redonda saarel 1,3\xc2\xa0km\xc2\xb2. Riigi saared on vulkaanilise tekkega._NEWLINE_Riigi k\xc3\xb5rgeim tipp on Antigua edelaosas asuv 402 meetri k\xc3\xb5rgune Mount Obama, mis 4. augustil 2009 nimetati USA presidendi Barack Obama j\xc3\xa4rgi \xc3\xbcmber. Teised Antillides asuvad riigid on valdavalt k\xc3\xb5rgema m\xc3\xa4etipuga._NEWLINE_Riigi rannajoon on mitmekesine. Barbuda rannikul leidub korallriffe._NEWLINE_Mets h\xc3\xb5lmab 22,3% riigi pindalast. Riigi looduses leidub 1158 liiki k\xc3\xb5rgemaid taimi._NEWLINE_Riigis leidub 3 liiki kahepaikseid: Eleutherodactylus johnstonei, Eleutherodactylus martinicensis ja aaga (Rhinella marina)._NEWLINE_Riigis leidub 21 liiki roomajaid, kellest 10 liiki on endeemsed._NEWLINE_Riigis on registreeritud 185 linnuliiki, neist endeemne on barbuda s\xc3\xa4\xc3\xa4lik (Setophaga subita)._NEWLINE_Imetajaid leidub looduses 8 liiki._NEWLINE_Riigis valitseb troopiline kliima. Vihmaperiood kestab septembrist novembrini. Aastane sademetehulk k\xc3\xbc\xc3\xbcndib 990\xc2\xa0mm. Riigi \xc3\xb6\xc3\xb6p\xc3\xa4evane keskmine temperatuur on +27\xc2\xa0\xc2\xb0C. Saari tabavad keskmiselt korra aastas orkaanid. Kuna riigis puuduvad mageveekogud ja allikaid on v\xc3\xa4he, \xc3\xa4hvardavad saari sageli p\xc3\xb5uad.\n_START_SECTION_\nRiigikord\n_START_PARAGRAPH_\nAntigua ja Barbuda riigikord on parlamentaarne demokraatia. Riigipea on Suurbritannia kuninganna Elizabeth II, kes m\xc3\xa4\xc3\xa4rab ametisse kindralkuberneri. Valitsust juhib peaminister._NEWLINE_Seadusandlik v\xc3\xb5im kuulub 2-kojalisele parlamendile. Senati 17 liiget m\xc3\xa4\xc3\xa4rab ametisse kindralkuberner. Esindajatekoja 17 liiget saavad ametisse valimiste j\xc3\xa4rel 5 aastaks. Viimased valimised peeti 21. m\xc3\xa4rtsil 2018, mille tulemusena sai Antigua ja Barbuda T\xc3\xb6\xc3\xb6partei Esindajatekojas 15 kohta, \xc3\x9chendatud Progressiivne Partei 1 ja Barbuda Rahvapartei samuti 1 koha._NEWLINE_Praegune p\xc3\xb5hiseadus j\xc3\xb5ustus 31. oktoobril 1981. Riigi k\xc3\xb5rgeim kohtuorgan on Ida-Kariibi \xc3\xbclemkohus.\n_START_SECTION_\nRahvastik\n_START_PARAGRAPH_\nAntigual ja Barbudal elas 2006. aasta seisuga 72 000 inimest. Rahvastiku keskmine tihedus oli 184 in/km\xc2\xb2. Enamik rahvastikust on Aafrika p\xc3\xa4ritoluga._NEWLINE_2011. aasta rahvaloenduse andmetel elas riigis 85 567 elanikku, kellest 40 986 olid mehed ja 44 581 naised. 68,5% rahvastikust oli s\xc3\xbcndinud Antigual ja Barbudal, 30,2% mujal. Seejuures 3710 elanikku oli p\xc3\xa4rit Guyanast ja 3333 elanikku Jamaicalt. 8,7% rahvastikust oli omandanud k\xc3\xb5rghariduse._NEWLINE_2011. aasta rahvaloenduse andmetel oli 17,6% rahvastikust anglikaanid, 12,4% adventistid ja 12,2% nelip\xc3\xbchilased.\n_START_SECTION_\nRiigikaitse\n_START_PARAGRAPH_\nRiigi kaitsev\xc3\xb5ime tagavad Antigua ja Barbuda Kuninglikud Kaitsej\xc3\xb5ud. Riigis puudub ajateenistuskohustus. Kaitsej\xc3\xb5udude tegevteenistuses on 170 isikut, lisaks on 75 isikut reservis._NEWLINE_Kaitsej\xc3\xb5udude koosseisus on 1. Antigua ja Barbuda r\xc3\xbcgement, toetuspataljon, rannavalve ja kadetikorpus._NEWLINE_Antigua ja Barbuda s\xc3\xb5durid osalesid 1983 USA invasioonis Grenadale, 1990 Trinidadi ja Tobago riigip\xc3\xb6\xc3\xb6rdekatse j\xc3\xa4rgses poliitilise olukorra taastamises ja 1995 Haitil.\n_START_SECTION_\nMajandus\n_START_PARAGRAPH_\nAntigua ja Barbuda t\xc3\xa4htsaim majandusharu on t\xc3\xa4nap\xc3\xa4eval turism, mis h\xc3\xb5lmab 60% riigi sisemajanduse kogutoodangust. Varem s\xc3\xb5ltus Antigua majandus suhkruroo kasvatusest. Barbuda elanikud tegelesid kalap\xc3\xbc\xc3\xbcgiga. Riigi majandust tabas t\xc3\xb5siselt 2008 Suur majandussurutis. Teised olulised majandusharud on ehitussektor ja kerget\xc3\xb6\xc3\xb6stus.\n_START_SECTION_\nTaristu\n_START_PARAGRAPH_\nRiigi teede kogupikkus on 1170 kilomeetrit, millest kattega teid on 386 kilomeetrit. Riigis kehtib vasakpoolne liiklus. Riigis on 3 lennuv\xc3\xa4lja. Peamine sadam on Saint John\'s.\n_START_SECTION_\nAjalugu\n_START_PARAGRAPH_\nAntigua asustati \xc3\xbcrgajal k\xc3\xbcttidest ja korilastest indiaani h\xc3\xb5imu sibonite poolt. Radios\xc3\xbcsinikumeetodil on kindlaks tehtud, et saarte asustamine toimus umbes 3100 aastat eKr._NEWLINE_Nendele j\xc3\xa4rgnesid aravakkide hulka kuuluvad saladoidid, kes alustasid r\xc3\xa4nnet p\xc3\xb5hja poole t\xc3\xa4nap\xc3\xa4eva Venezuelast, Orinoco alamjooksult. Nad h\xc3\xb5ivasid Antillid kuni Puerto Riconi 4. ja 5. sajandil eKr t\xc3\xb5id saladoidid saarele p\xc3\xb5llumajanduse. Nad kasvatasid maisi, maguskartulit, t\xc5\xa1illipipart, guajaave, tubakat, puuvilla ja kuulsaid antigua musti ananasse._NEWLINE_Enamik aravakkidest lahkus Antigualt 1100. aasta paiku. Saare h\xc3\xb5ivanud kariibid ehitasid paremaid laevu ja neil olid paremad relvad. See v\xc3\xb5imaldas neil vallutada enamiku Kariibi mere saarte aravaki kogukondadest. M\xc3\xb5ned aravakid v\xc3\xb5eti orjaks, aga kariibid harrastasid ka inims\xc3\xb6\xc3\xb6mist._NEWLINE_Antiguat kutsusid aravakid Wa\'ladli. T\xc3\xa4nap\xc3\xa4eval nimetavad kohalikud saart Wadadli. Kariibide keeles oli saare nimi arvatavasti Wa\'omoni._NEWLINE_Kolumbus j\xc3\xb5udis Antigua saarele 1493, mille ta nimetas Sevilla katedraalis asuva ikooni j\xc3\xa4rgi Santa Maria la Antiguaks. Hispaanlased ei koloniseerinud saart, sest seal polnud palju joogivett, k\xc3\xbcll aga s\xc3\xb5jakaid kariibe._NEWLINE_Euroopast ja Aafrikast toodud haigused, alatoitlus ja orjus tapsid l\xc3\xb5puks peaaegu k\xc3\xb5ik Kariibi saarte p\xc3\xa4rismaalased. Arvatavasti suri neid k\xc3\xb5ige rohkem r\xc3\xb5ugetesse. Osa ajaloolasi usub, et suurt osa m\xc3\xa4ngis orjuse p\xc3\xb5hjustatud stress. Teised usuvad, et v\xc3\xa4ljasuremist soodustas t\xc3\xa4rkliserikas ja valguvaene dieet, sest indiaanlased olid harjunud rikastama oma toidulauda valgurikaste mereandidega, aga p\xc3\xa4rast orjastamist nad enam mereande ei saanud._NEWLINE_Inglismaa asustas Antigua 1632 ja Barbuda 1684. Saartele asutati suhkrurooistandused, mis p\xc3\xb5hinesid orjat\xc3\xb6\xc3\xb6j\xc3\xb5ul. 1666 vallutas saared Prantsusmaa, kuid pidi samal aastal sealt lahkuma. Orjus keelustati Antigual ja Barbudal 1834._NEWLINE_1. novembril 1981 sai Antigua ja Barbuda iseseisvaks Rahvaste \xc3\x9chenduse koosseisus. Riigipeaks j\xc3\xa4i endiselt Elizabeth II. Riigi esimene peaminister oli Antigua T\xc3\xb6\xc3\xb6partei liider Vere Bird, kes oli seda ametikohta (mitme nimetuse all ja pausiga 1971\xe2\x80\x931976) t\xc3\xa4itnud juba aastast 1960. Bird lahkus sellelt kohalt 83-aastasena 1994, ja p\xc3\xa4rast seda oli kuni 2004. aastani peaminister tema poeg Lester Bird. \xc3\x9chendatud Progressiivne Partei v\xc3\xb5itis 2004 ja 2009 parlamendivalimistel. Antigua T\xc3\xb6\xc3\xb6partei saavutas Esindajatekojas enamuse 2014. aasta parlamendivalimistel._NEWLINE_Esimene kindralkuberner oli kuni 1993. aastani Wilfred Jacobs, teine kindralkuberner kuni 2007. aastani James Carlisle ja kolmas kuni 2014. aastani Louise Lake-Tack. Praegu on kindralkuberner Rodney Williams.\n_START_SECTION_\nEesti suhted Antigua ja Barbudaga\n_START_PARAGRAPH_\nEesti s\xc3\xb5lmis Antigua ja Barbudaga diplomaatilised suhted 4. juunil 1993._NEWLINE_Eesti jalgpallikoondis pidas 22. novembril 2016 s\xc3\xb5prusm\xc3\xa4ngu Antigua ja Barbuda jalgpallikoondisega.\n_START_SECTION_\nHaridus\n_START_PARAGRAPH_\nAntigua ja Barbudas kehtib 5\xe2\x80\x9316-aastaste koolikohustus. P\xc3\xb5hikool kestab 7 aastat, keskkooli madalam aste 3 ja k\xc3\xb5rgem aste 2 aastat._NEWLINE_Riigis v\xc3\xb5imaldavad k\xc3\xb5rgharidust omandada 1982 asutatud Antigua Terviseteaduste \xc3\x9clikool ja 1972 loodud Antigua Riiklik Kolled\xc5\xbe.\n_START_SECTION_\nKultuur\n_START_PARAGRAPH_\nAntigua ja Barbuda kultuur on kujunenud valdavalt l\xc3\xa4\xc3\xa4neaafrika ja briti kultuuri m\xc3\xb5jul. Riigi populaarsemad muusikastiilid on kal\xc3\xbcpso ja soca._NEWLINE_Riigi suurim raamatukogu on Antigua avalik raamatukogu. 1747 valminud koloniaalaja kohtumajas asub riigi rahvusmuuseum._NEWLINE_Riigi elanike populaarsemad spordialad on kriket ja jalgpall. Antigua ja Barbuda jalgpallikoondis kohtus 2016 Eesti jalgpallikoondisega. Riigi suuremad staadionid on 12 000 pealtvaatajat mahutav Antigua Recreation Ground ja 10 000 pealtvaatajat mahutav Sir Vivian Richardsi staadion._NEWLINE_Antigua ja Barbuda sportlased v\xc3\xb5istlesid esmakordselt 1976. aasta suveol\xc3\xbcmpiam\xc3\xa4ngudel Montr\xc3\xa9alis. Riigi sportlased pole ol\xc3\xbcmpiam\xc3\xa4ngudelt medaleid v\xc3\xb5itnud.'